JY LEES NOU Vroulike individualisme
03 Junie 2011
As een van die modeleiers ter wêreld, bring Louis Vuitton met hul vroeë herfsreeks hulde aan vroue uit die verlede wat hul individualisme behoorlik gevier het.
Dit was in die Art Deco-era belangrik vir 'n vrou om, gewapen in haar bevrydende klerekas, die wêreld te verower terwyl sy die weelde van haar nuutgevonde vryheid geniet. Maar die Art Deco-diva van 2011 - geklee in tweed, sy en vere - verleen 'n tikkie feestelikheid aan herfs met haar aura van weelde, sensualiteit en mag.
Dié bouclé tweed met sy tweekleurvoorkoms herinner aan die blou kleurgebruik van Louise Bourgeouis se tekstielware. Die jas is prakties, vollengte met dubbelknope en bied dieselfde beskerming as 'n mansoorjas.
Die Art Deco-geïnspireerde rokke lyk bedrieglik eenvoudig met opsetlik onversierde neklyne. Gebreide kasjmierbandjies sorg darem vir 'n bietjie warmte. En die laag-op-laag-voorkoms wat die bypassende kortmouhempie skep, sorg vir eenvormigheid en suggereer warmte.
Langbroeke met 'n ruim snit en opslaanpype se voorkoms is manlik, maar nie hard nie. Hou jou lyf Marlène Dietrich - 'n voorkoms wat aktrise Diane Keaton ook graag dra.
Rokke lyk of dit uit 'n enkele stuk vierkantige materiaal gesny is. En wys gerus een skouer!
Gedempte kleure van handsakke en palmsakkies word gekombineer met blokke gekleure leer en monogramseilstof. En natuurlik afgerond met die LV-voorletters! Die "hand-sakkie" was 'n sleutel-item in die Art Deco-era.
Kies die Louis Vuitton-kasjmier-en-wolhoedjies wat herinner aan die Art Deco-klokhoedjie. 'n Haarband met vere bedek is ook tipies van daardie tyd.
Die juweliersware is geïnspireerd deur die twintigerjare en verleen speelsheid aan tweed en sy. En pret is noodsaaklik vir 'n diva!